ธปท.ชี้แบงก์ไทยไม่พร้อมรับมือเสรีการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท.แย้มเปิดเสรีสถาบันการเงินของไทยไม่หมู เหตุธนาคารพาณิชย์ในประเทศยังไม่มั่นใจความสามารถในการแข่งขัน
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า แผนพัฒนาระบบสถาบันการเงินระยะที่ 2 (มาสเตอร์แพลน 2) ที่ใช้ในช่วงปี 25532557 น่าจะมีการเปิดเสรีทางการเงิน โดยน่าจะมีการพิจารณาเปิดให้ต่างชาติเข้ามาลงทุนในธุรกิจสถาบันการเงินได้ในช่วงท้ายปี 25562557 เนื่องจากในช่วงนี้ยังต้องดำเนินการเพื่อเตรียมความพร้อมให้สถาบันการเงินไทยอีกพอสมควร
“ในการเปิดเสรีก็มีประเด็นเรื่องการควบรวมกิจการด้วย เพราะการควบรวมก็เป็นวิธีการหนึ่งที่จะทำให้ธุรกิจใหญ่และเข้มแข็งขึ้น กรณีของธนาคารธนชาตกับธนาคารนครหลวงไทยเอกชนก็ไปเจรจากันเอง ซึ่งการควบรวมน่าจะใช้เวลาอีกระยะ แต่คาดว่าจะจบได้ตามกำหนด 1 ปี 6 เดือน ธปท.ก็ทำได้เพียงทำให้มีโอกาส หรือสร้างทางเลือกให้ เช่น ควบรวมช่วงนี้ก็ได้ประโยชน์จากมาตรการผ่อนผันทางภาษี” นายเกริก กล่าว
ด้านนายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธปท. กล่าวว่า การเปิดเสรีทางการเงิน ในส่วนของธนาคารพาณิชย์ยังกำหนดเวลาแน่นอนไม่ได้ว่าจะสามารถออกใบอนุญาตให้ต่างประเทศทำได้เมื่อไร เพราะการเปิดเสรีต้องดูปัจจัยแวดล้อมหลายอย่าง ทั้งภาวะเศรษฐกิจการเงินโลก เวทีความร่วมมือโลก ความพร้อมของระบบการเงินไทย ความสามารถในการแข่งขันประกอบด้วย
ดังนั้น ที่สำคัญขณะนี้สถาบันการเงินไทยยังมีทั้งด้านที่พร้อมและไม่พร้อม ซึ่งส่วนใหญ่ยังอยู่ระหว่างการปรับตัว จึงไม่เชื่อว่าการเปิดเสรีจะทำได้ในเร็วๆ นี้ 
“ที่ค่อนข้างมีความพร้อมคือ ฐานะเงินกองทุน แต่ที่ยังไม่แน่ใจคือ การพัฒนาเทคโนโลยี การออกผลิตภัณฑ์ทางการเงิน ความสามารถในการแข่งขันกับสถาบันการเงินต่างประเทศ แม้ว่าปัจจุบันต่างประเทศเริ่มหันมาทบทวนการออกผลิตภัณฑ์ที่มีความเสี่ยงหรือความซับซ้อนลงแล้วก็ตาม” นายสรสิทธิ์ กล่าว